Introduktion
Forfattere: Kurt Christensen
Tidsskrift: dttk (13-02-2020)

## INTRODUKTION

Redaktionen kan hermed ønske »Godt nytår!« med et spændende og vidtfavnende nummer af DTTK. Der indledes med en uhyre informativ artikel: »Misjon og religionsfrihet - samsvar eller spenning?« af Tormod Engelsviken. Med udgangspunkt i et menneskerettighedperspektiv og med inddragelse af offentlige erklæringer, kirkelige og økumeniske udmeldelser m.m. drøfter forfatteren en lang række aspekter ved den nævnte problematik og påviser blandt andet, at der ikke foreligger nogen principiel konflikt mellem religionsfrihed og en holistisk mission.

I artiklen »Kristi død og allestedsnærvær i tidlig luthersk tænkning« fokuserer Bjarke Nørholm Pihl dernæst på forholdet mellem det guddommelige og det menneskelige i Jesus Kristus,  idet  han  sammenligner  Johannes  Brenz'  kristologi med  Martin  Luthers  syn  på  Kristi  lidelse  og  død  og  Kristi menneskelige naturs allestedsnærvær. Begge mener, at guddommeligheden deltager og tilregnes den menneskelige lidelse og død i den personlige forening, men er ikke helt enige om hvordan. Og både Brenz og Luther savner ifølge forfatteren et adækvat sprog til at udtrykke den uforanderlige Guds lidelse og død i Kristus.

Afdelingen med forskningsartikler afsluttes med artiklen »Min Gud, min Gud, hvorfor har du forladt mig? En diskussion om fagpersoner skal adressere tro og eksistentielle temaer i samtale og behandling af personer i livskrise«. Heidi Frølund  Pedersen  fremhæver  her,  at  forskningen  indenfor tro- og helbredsammenhænge har påpeget betydelige sammenhænge mellem  tro,  eksistentielle  overvejelser,  helbred og livskvalitet. Spørgsmålet er nu, om det betyder, at læger, sygeplejersker og psykologer skal spørge mere til trosmæs- sige og eksistentielle overvejelser i mødet med personer, der er ramt af livskriser, og om man skal inddrage disse temaer i behandlingen af personen.

Afdelingen med perspektivartikler fokuserer i dette nummer på den berigelse og de udfordringer, som det store antal nydanskere  (13  %)  udgør  for  folkekirken.  Søren  Dalsgård, giver først i  artiklen  »Folkekirkens  Migrantsamarbejde: Hvordan bliver folkekirken en kirke for hele folket?« en omfattende indføring i problematikkens forskellige aspekter og påpeger blandt andet, at folkekirken må omstille sig til denne nye mangfoldige folkelighed. Og det er en opgave, som fordrer en langt stærkere udadvendt orientering, hvor folkekirken bevæger sig ud af sine vante rammer og gør sin tilstedeværelse og sit engagement gældende i stadig nye sproglige og kulturelle netværk på nydanskernes egen hjemmebane.

Og dette følges så op af en artikel med den noget overraskende men ikke desto mindre træffende titel »Det multikulturelle Vestjylland«. Simon Møller Olesen beskriver her nogle af de kirkelige udfordringer og muligheder, som opstår i et lille vestjysk landsogn, når man pludselig kan konstatere, at 10 % af befolkningen har udenlandsk (primært østeuropæisk) oprindelse.

Sædvanen tro afsluttes nummeret med boganmeldelser.

God læselyst!

Kurt Christensen, ansv. red.